**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2022-11-16 Nr. T-13

Posėdžio data – 2022 m. lapkričio 10 d.

Posėdžio pradžia – 10.00 val.

Posėdžio pirmininkas – V. Grubliauskas, Savivaldybės meras.

Posėdžio sekretorius – M. Vitkus, Savivaldybės tarybos ir mero sekretorius.

Klaipėdiečių tribūnoje pasisako – J. Kravchenko.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 21 Tarybos narys, nedalyvauja: K. Bagdonas, V. Dambrauskas, A. Kaveckis, A. Kontautas, A. Petraitis, V. Raugelė, V. Senčila, J. Simonavičiūtė, L. Skrupskelienė, A. Tuma. Posėdyje dalyvaujančių Tarybos narių ir svečių sąrašai pridedami (1-3 priedai).

V. Grubliauskas informuoja, kad yra gauti raštiški A. Kaveckio, V. Senčilos ir J. Simonavičiūtės pranešimai apie nedalyvavimą Tarybos posėdyje.

V. Grubliauskas informuoja, kad yra gautas A Razbadausko pranešimas, jog nuo 2022 m. lapkričio 10 d. tampa Tėvynės sąjungos-Lietuvos krikščionių demokratų frakcijos nariu.

V. Grubliauskas informuoja, kad yra gautas R. Didžioko pranešimas apie Tėvynės sąjungos-Lietuvos krikščionių demokratų frakcijos sudėtį.

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra vienas klausimas – dėl Klaipėdos miesto savivaldybės turto investavimo, didinant viešosios įstaigos Neptūno krepšinio klubo dalininko kapitalą.

V. Grubliauskas informuoja, kad yra gautas Vyriausybės atstovo Klaipėdos ir Tauragės apskrityse raštas „Dėl Savivaldybės tarybos sprendimo projekto teisėtumo“, su kuriuo Tarybos nariai supažindinti elektroniniu paštu.

V. Grubliauskas siūlo apsispręsti dėl darbotvarkės patvirtinimo. Balsavimu (už – 17,   
prieš – 0, susilaiko – 2) patvirtinta darbotvarkė.

PATVIRTINTA DARBOTVARKĖ:

Dėl Klaipėdos miesto savivaldybės turto investavimo, didinant viešosios įstaigos Neptūno krepšinio klubo dalininko kapitalą. Pranešėjas E. Simokaitis.

V. Grubliauskas informuoja, jog yra gauti V. Dambrausko ir E. Mantulovės raštiški pranešimai, jog jie nusišalina nuo sprendimo projekto „Dėl Klaipėdos miesto savivaldybės turto investavimo, didinant viešosios įstaigos Neptūno krepšinio klubo dalininko kapitalą“ svarstymo ir priėmimo klausimų. V. Grubliausko siūlymu, bendru sutarimu, pritarta V. Dambrausko ir E. Mantulovės nusišalinimui.

SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos miesto poliklinikos dalininko kapitalą.

Pranešėjas – E. Simokaitis, Turto valdymo skyriaus vedėjas, pristato sprendimo projektą.

E. Kvederis sako, kad Neptūnas yra labai svarbi Klaipėdos sporto vystymo dalis, ir kad jo valdyme miestas turi dalyvauti. Siūlo pritarti sprendimo projektui.

N. Puteikienė sutinka, jog reikia padėti klubui, tačiau nepritaria Savivaldybės pasirinktam pagalbos keliui. Sako, kad sprendimo projektui nepritars.

A. Velykienė sako, kad reikia nebijoti iššūkių ir remti tuos, kurie siekia savo tikslų. Sprendimo projektui pritars.

S. Budinas sako, kad Neptūnas senai yra tapęs socialiniu reiškiniu Klaipėdos mieste, ir kad reikia žiūrėti plačiau, kai kalbama apie paramą jam.

A. Cesiulis sako, kad Tarybai apsisprendus priimti dalis, reikėtų būti nuosekliems ir pritarti Savivaldybės įnašui, didinant šios viešosios įstaigos dalininko kapitalą.

V. Grubliauskas sako, kad Savivaldybė atsakomybę už šį klubą jau prisiėmė praėjusiame Tarybos posėdyje. Pažymi, kad didžiausia klubo problema yra jo vadyboje ir valdyme. Savivaldybė dėl to ir tapo dalininke, kad prisiimdama atsakomybę, pirmiausia į šitas sritis ir akcentuotų dėmesį. Tai yra investicija į galimybę jaunimui turėti viltį Klaipėdoje siekti savo tikslų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės turto investavimo, didinant viešosios įstaigos Neptūno krepšinio klubo dalininko kapitalą:

„1. Perduoti Klaipėdos miesto savivaldybei nuosavybės teise priklausantį finansinį turtą – 250 000,00 Eur savivaldybės, kaip dalininkės, įnašą viešajai įstaigai Neptūno krepšinio klubui, didinant šios viešosios įstaigos dalininko kapitalą.

2. Skelbti šį sprendimą Klaipėdos miesto savivaldybės interneto svetainėje.“.

BALSUOTA: už –16 , prieš – 1, susilaiko – 2.

Posėdžio pabaiga – 11.00 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė,

2022-11-14